На основу члана 32. став 1. тачка 6. Закона о локалној самоуправи ("Службени гласник РС" број 129/07 и 83/2014 – др.закон), члана 9. 44-46. 55.**56** 110. и 111. Закона о социјалној заштити ("Службени гласник РС" број 24/11), члана 9. став 4.Закона о финансијској подршци породици са децом (''Службени гласник РС'', бр.16/02 и 115/05) и члана 41. став. тачка 7.Статута општине Медвеђа ("Службени гласник града Лесковца" број 18/08), Скупштина општине Медвеђа на седници одржаној дана 13. септембра 2016.године, донела је

**О Д Л У К У**

**О ПРАВИМА И УСЛУГАМА У ОБЛАСТИ СОЦИЈАЛНЕ ЗАШТИТЕ**

**НА ТЕРИТОРИЈИ ОПШТИНЕ МЕДВЕЂА**

**I ОСНОВНЕ ОДРЕДБЕ**

Члан 1.

Овом Одлуком утврђују се права из области социјалне заштите појединца и породице на територији Општине Медвеђа, уређује се обим, услови и начин остваривања услуга социјалне заштите и права на материјалну подршку и друге врсте материјалне помоћи које у складу са Законом о социјалној заштити обезбеђује јединица локалне самоуправе.

Члан 2.

Социјална заштита из члана 1. ове одлуке обезбеђује се пружањем услуга социјалне заштите и материјалном подршком у складу са законом и овом одлуком.

Корисници социјалне заштите су лица која су законом одређена као корисници социјалне заштите, а која имају пребивалиште на територији Општине Медвеђа.

Изузетно:

- права и услуге из ове одлуке имају и грађани који немају пребивалиште на територији општине Медвеђа, а нађу се у стању социјалне потребе на територији општине Медвеђа (избеглице и интерно расељена лица са територије Косова и Метохије који имају боравиште на територији општине Медвеђа)

-права и услуге из ове одлуке обезбеђују се и лицима која се затекну на територији општине Медвеђа ван свог пребивалишта или боравишта у стању социјалне потребе која неодложно захтева пружање услуге односно обезбеђење социјалне заштите.

Члан 3.

Услуге социјалне заштите, материјална подршка и друге врсте материјалне помоћи прописане овом одлуком, финансирају се средствима из буџета општине, средствима самих корисника, њихових сродника или лица обавезних на издржавање корисника као и од донатора и других извора у складу са законом.

Учињени трошкови за пружање права и услуга корисника из чл.2 ст.2 ове Одлуке рефундирају се од општина у којима ти корисници имају место пребивалишта.

Члан 4.

Права и услуге у области социјалне заштите утврђена овом Одлуком остварују појединац и породица. Породицом у смислу ове Одлуке, сматрају се брачни и ванбрачни другови, деца (брачна, ванбрачна, усвојена и сл.) и сродници у правој линији, а у побочној до другог степена сродства, под условом да живе у заједничком домаћинству.

**II ПРАВА И УСЛУГЕ ИЗ ОБЛАСТИ СОЦИЈАЛНЕ ЗАШТИТЕ**

Члан 5.

Права у социјалној заштити представљају различите облике материјалне подршке у циљу обезбеђивања егзистенцијалног минимума и подршке социјалној интеграцији појединца и породице.

**Материјална подршка остварује се као право и то:**

1. Право на једнократну новчана помоћ
2. Право на опрему корисника за смештај у установу социјалне заштите или другу породицу
3. Право на интервентну једнократну новчану помоћ
4. Право на накнаду погребних трошкова
5. Право на бесплатан оброк
6. Право на умањење комуналних услуга
7. Право на регресирање трошкова превоза за децу са сметњама у развоју који похађају средњу школу
8. Право на смештај ученика
9. Право на регресирање трошкова превоза ученика средње школе
10. Право на регресирање трошкова превоза професорима музичке школе ''Станислав Бинички'' из Лесковца
11. Право на регресирање трошкова превоза учитељу истуреног одељења специјалне школе ''11. октобар'' Лесковац.
12. Право на новчану помоћ за новорођено дете
13. Право на новогодишњу честитку за прворођено дете у Новој години
14. Право на бесплатан боравак у предшколској установи ''Младост'' Медвеђа
15. Право на превоз осигураника здравственог осигурања на комисијски преглед.
16. Право на бесплатан превоз пензионера

Члан 6.

Услуге у социјалној заштити су активности пружања подршке и помоћи појединцу и породици (у даљем тексту: корисник) ради побољшања, односно очувања квалитета живота, отклањања или ублажавања ризика неповољних животних околности, као и стварање могућности да самостално живе у друштву.

**Услуге које се утврђују овом Одлуком су:**

1. Помоћ у кући
2. Дневни боравак за стара лица
3. Социјално становање у заштићеним условима
4. Прихватилиште за жртве породичног насиља
5. Привремени смештај у прихватилиште

Члан 7.

Корисници права из ове одлуке могу бити:

1. корисници права на новчану социјалну помоћ;

2. корисници права на додатак за помоћ и негу другог лица и увећани додатак под условом да немају имовину и ствари веће вредности, вишак стамбеног простора и чији просечни месечни приход ( у последња три месеца која претходе месецу подношења захтева ) не прелази 50 % просечне месечне зараде остварене по запосленом у општини Медвеђа;

3. лица која болују од тешке хроничне болести под условом да немају имовину и ствари веће вредности, вишак стамбеног простора и чији просечни месечни приход ( у последња три месеца која претходе месецу подношења захтева ) не прелази износ просечне месечне зараде остварене по запосленом у општини Медвеђа;

4.самохрани родитељи са једним или више деце, под истим условима као корисници из тачке 3. овог члана;

5.породице са троје или више малолетне деце, под истим условима као корисници из тачке 3. овог члана;

6.деца и омладина ометена у развоју која су решењем надлежне комисије разврстана у одговарајућу категорију и степен ометености, под истим условима као корисници из тачке 3. овог члана;

7. други појединци и породице ( незапослена лица, инвалидна лица, пензионери, војни инвалиди, цивилни инвалиди рата и др. ) под условом да немају имовину и ствари веће вредности, вишак стамбеног простора и чији просечни месечни приход не прелази 50% просечне месечне зараде остварене по запосленом у општини Медвеђа.

Члан 8.

Изузетно, право из члана 5. ове Одлуке може се признати и лицима која нису наведена у члану 7. ако стручни тим Центра за социјални рад процени да је потреба изузетна и помоћ неопходна и неодложна.

Корисник права из члана 5. ове Одлуке не може бити: појединац, односно члан породице који је способан за рад уколико одбије понуђено запослење, радно ангажовање на привременим, повременим и сезонским пословима, стручно оспособљавање, преквалификацију, доквалификацију или основно образовање.

**III ПРАВА У СОЦИЈАЛНОЈ ЗАШТИТИ**

***1.Једнократна новчана помоћ***

Члан 9.

Право на једнократну помоћ имају појединац или породица који се изненада или тренутно нађу у стању социјалне потребе, коју не могу самостално превазићи и то нарочито у случајевима: задовољавања основних животних потреба, накнаде трошкова за коришћење здравствене заштите ( набавка лекова, медицинских помагала и помоћи у лечењу – ако не постоји други основ), изласка младих из система социјалне заштите, изласка жртава насиља у породици из прихватилишта, постпеналне заштите, прихвата по престанку смештаја у установу социјалне заштите, и у другим ситуацијама према процени стручног тима Центра за социјални рад Медвеђа.

Задовољавањем основних животних потреба сматра се нарочито: набавка намирница и средстава за хигијену, набавка уџбеника и школског прибора за децу на редовном школовању, набавка огрева, набавка неопходне гардеробе, набавка неопходних ствари за домаћинство, као и задовољавање других потреба изазваних специфичним стањем или ситуацијом (тешка болест, тешка инвалидност - под условом да оболели члан породице није стекао својство осигураног лица, односно да трошкови његовог лечења не падају на терет средстава обавезног осигурања, трудноћа, прибављање неопходне документације ради остваривања права у области социјалне заштите и друго).

Тешком болешћу сматрају се малигна обољења, шећерна болест, хемофилија, душевна болест и поремећаји, прогресивна нервно-мишићна обољења, церебрална парализа, мултипле склероза, реуматска грозница, коронарне и цереброваскуларне болести, системске аутоимуне болести, хроничне бубрежне инсуфицијенције и цистичне фиброзе.

Члан 10.

Једнократна помоћ пружа се у новчаном износу.

Право на једнократну помоћ појединац или породица могу да остваре више пута у календарској години с тим да укупна средства остварена по овом основу буду до износа просечне зараде по запосленом у општини Медвеђа у претходном месецу, а одређује се према стварним потребама у конкретном случају.

Под претходним месецом сматра се месец за који је у моменту подношења захтева познат податак о исплаћеној просечној заради у општини Медвеђа.

Члан 11.

У поступку решавања о праву на једнократну помоћ Центар за социјални рад је дужан да цени да ли се пружањем и других облика социјалне заштите може ефикасније постићи задовољавање потребе корисника.

Члан 12.

О праву на једнократну помоћ Центар за социјални рад одлучује решењем.

Члан 13.

 Изузетно, лицу које име пребивалиште односно боравиште на територији друге општине и које је затечено у скитњи може се одобрити једнократна помоћ ради повратка у матичну општину.

Центар за социјални рад ће извршити рефундацију тако одобрених средстава од општине у којој то лице има пребивалиште, односо боравиште.

***2. Опремање корисника за смештај у установу социјалне заштите или другу породицу***

Члан 14.

Право на опремање корисника за смештај у установу социјалне заштите или другу породицу има лице које се упућује на смештај у установу социјалне заштите или другу породицу јер не може да обезбеди најнаеопходнију опрему, а исту му не могу обезбедити ни сродници који су према закону дужни да учествују у његовом издржавању, уколико то право не може да оствари по другом основу.

Члан 15.

Лицима која су смештена у установу социјалне заштите или другу породицу може се обезбедити одећа и обућа, поклон пакети при обиласку, трошкови лечења, трошкови превоза приликом доласка у породицу или код сродника и повратка у установу или породицу, плаћања трошкова ради регулисања потребне документације, трошкови медикаментозне терапије и друго.

Члан 16.

Право на опрему корисника може се признати у висини износа стварних трошкова, а највише до износа просечне месечне зараде остварене по запосленом у општини Медвеђа у моменту одлучивања о праву.

О праву на опрему за смештај корисника у установу социјалне заштите или другу породицу одлучује решењем Центар за социјални рад.

***3. Интервента једнократна новчана помоћ***

Члан 17.

Право на интервентну једнократну новчану помоћ могу остварити:

- појединац или породица којима је у пожару, поплави, земљотресу или у другим непогодама потпуно или знатно оштећен стамбени простор који користе по основу власништва или по основу закупа, без обзира на висину прихода појединца или породице - у износу до две просечне зараде по запосленом у општини Медвеђа у претходном месецу;

- породица у којој је несрећним случајем наступила смрт једног или више чланова, а чији просечни месечни приход за претходна три месеца не прелази две просечне зараде по запосленом у општини Медвеђа исплаћену у претходном месецу - у износу до две просечне зараде по запосленом у општини Медвеђа у претходном месецу;

У случајевима тешке материјално-стамбене угрожености радно неспособних лица која живе сама без ближих сродника и у другим ситуацијама према процени Центра за социјални рад, појединац или породица могу остварити право на интервентну новчану помоћ, а највише до две просечне месечне нето зараде по запосленом у општини Медвеђа.

Члан 18.

 Под приходима појединца и породице из члана 9. и 17. ове Одлуке подразумевају се приходи остварени у претходна три месеца по свим основима, изузев прихода по основу дечијег додатка, родитељског додатка, додатка за помоћ и негу другог лица и увећаног додатка за негу и помоћ другог лица, накнаде за телесно оштећење, примања по основу награда и отпремнина за одлазак у пензију и примања по основу ученичког и студентског стандарда.

Члан 19.

 Висину износа интервентне једнократне новчане помоћи утврђује Центар за социјални рад на основу процене стручног тима, а одређује се према стварним потребама у конкретном случају.

У поступку решавања о праву на интервентну једнократну новчану помоћ Центар за социјални рад је дужан да цени да ли се пружањем и других облика социјалне заштите може ефикасније постићи задовољавање потреба корисника.

О праву на интервентну једнократну новчану помоћ одлучује Центар за социјални рад решењем.

***4. Накнада погребних трошкова***

Члан 20.

 Право на накнаду погребних трошкова може се признати:

-лицима без прихода, смештеним у установу социјалне заштите или другу породицу за чији смештај трошкове сноси буџет Републике Србије,

- корисницима права на новчану социјалну помоћ у складу са Законом,

- лицима без прихода у домаћинству, а која немају сроднике или имају сроднике за које је Центар за социјални рад Медвеђа утврдио да нису у могућности да сносе трошкове и изврше сахрану,

-лицима непознатог пребивалишта/боравишта која се у тренутку смрти нађу на подручју општине Медвеђа

- изузетно лицима која нису у систему социјалне заштите, а налазила су се у стању социјалне потребе по процени Центра за социјални рад.

Члан 21.

Право на погребне трошкове може се признати, уз приложене доказе о стварним трошковима ( документација са плаћеним рачунима), лицу које је извршило сахрањивање.

Накнада погребних трошкова се утврђује у висини стварних трошкова учињених за набавку најнеопходније погребне опреме (сандук најниже вредности, покров, крст са натписом, пирамида), превоз посмртних остатака и укоп (само за лица која немају сроднике или имају сроднике за које је Центар за социјални рад Медвеђа утврдио да нису у могућности да сносе трошкове и изврше сахрану), други трошкови се не признају.

О праву на погребне трошкове одлучује Центар за социјални рад, а средства се обезбеђују у буџету општине.

Члан 22.

Уколико се иза смрти лица сахрањеног из средстава буџета града покрене оставински поступак, Центар за социјални рад ће узети учешће у поступку, односно пријавити потраживање у оставинској маси у висини учињених трошкова сахране.

 Уколико је оставински поступак окончан без сазнања Центра, овај ће против наследника, односно легатара покренути судски поступак ради накнаде трошкова сахране.

***5.Бесплатан оброк (Народна кухиња)***

Члан 23.

Право на бесплатан оброк има појединац или породица из категорије најугроженијих грађана општине Медвеђа, који нису у могућности да самостално задовоље основне животне потребе и који имају приходе до износа висине новчане сoцијалне помоћи у складу са Законом за месец који претходи месецу у коме се подноси захтев.

Право на бесплатан оброк могу да остваре и избеглице и интерно расељена лица са територије Косова и Метохије под условом да имају приходе до износа новчане сoцијалне помоћи у складу са Законом за месец који претходи месецу у коме се подноси захтев и да имају боравиште на територији општине Meдвеђа најмање годину дана пре подношења захтева.

Члан 24.

Ближе услове у погледу начина организовања бесплатног оброка утврђује Црвени крст на основу броја корисника оброка.

Средства за рад Народне кухиње посебно се планирају у буџету општине Медвеђа.

Право на бесплатан оброк у Народној кухињи обезбеђује се преко Народне кухиње Црвеног крста општине Медвеђа, једном дневно.

Члан 25.

Уколико Организација Црвеног Крста, или друго правно или физичко лице, или други орган власти или организација, набави, или на други начин обезбеди прехрамбене намирнице за потребе корисника бесплатног оброка, садржина и начин испоруке пакета прехрамбених намирница биће уређена посебним актом Црвеног крста.

***6.Умањење комуналних услуга***

Члан 26.

Право на умањење 50% од плаћања комуналних услуга има појединац који је неспособан за рад односно породица у којој је претежан број чланова неспособан за рад а који остварују право на новчану социјалну помоћ, за период у ком примају новчану помоћ, уколико Општина обезбеди средства за ове намене у текућој години.

Члан 27.

Под комуналним услугама подразумевају се услуге: испоруке воде и изношења смећа.

Члан 28.

Право се реализује подношењем захтева Центру за социјални рад уз :

* последњи рачун,
* фотокопију личне карте,
* решење центра о примању новчане помоћи,

Овлашћени радник Центра, доставља списак корисника који су остварили право комуналним предузећима: ЈKП ''Обнова'' Медвеђа и ''Poor Werner & Weber D.O.O''.

ЈKП ''Обнова'' Медвеђа и ''Poor Werner & Weber D.O.O''., након добијања списка лица која имају право на умањење, рачун на име накнаде за комуналне услуге ових лица, упућују Центру, за умањени износ.

 Центар ће измирити обавезе из претходног става након добијања средстава из буџета општине Медвеђа.

***7.Регресирање трошкова превоза за децу са сметњама у развоју који похађају средњу школу***

Члан 29.

Право на регресирање трошкова превоза имају деца са сметњама у развоју која похађају средњу школу,на основу мишљења интерресорне комисије.

Право на регресирање трошкова превоза под истим условима из става 1. овог члана има и родитељ, односно старатељ или хранитељ, детета као пратилац, ако је пратња неопходна.

Члан 30.

Остваривање овог права утврђује Центар за социјани рад у Медвеђе доношењем решења. Центар за социјални рад врши исплату накнаде, по претходно достављеном захтеву за исплату средстава Одељењу за привреду и финансије.

* Исправе које подноси странка или прибавља орган који води поступак су:
* фотокопију личне карте као доказ о пребивалишту за корисника односно за једног родитеља, ако је корисник малолетан,
* потврду о пребивалишту за корисника који нема личну карту,
* решење, односно мишљење надлежног органа или тела, којим је утврђена сметња у развоју детета,
* потврду да је дете са сметњама у развоју смештено у образовну установу са домом,
* потврду да је редован ученик средње школе која се финансира из буџета,

Члан 31.

Зависно од броја дана похађања школе, уз потврду стручног радника , признаваће се трошкови у висини 100 % цене месечне карте или из разлога економичности, ако је то повољније за Општину, у готовини у висини броја долазака у образовну установу и за дете и за пратиоца, ако је пратња неопходна.

 Право на трошкове школовања ученика који похађају средњу школу, а на основу медицинске документације о немогућности путовања и смештаја у интернат , може се остварити и признавањем закупа стана у месту похађања школе на основу овереног уговора о закупу са станодавцем, а највише до висине домског смештаја те установе. Корисник права мора у току месеца похађати наставу најмање 15 школских дана према школском календару. Школа из службене евиденције доставља извештај сваког месеца о похађању наставе ученика и исту доставља Центру за социјални рад.

Члан 32.

Корисник је дужан да пријави сваку промену која је од утицаја на признато право у року 15 дана од дана настанка промене.

Када надлежна служба утврди да је на основу неистинитих или натачних података корисник остварио право, односно непријављивањем промена које утичу на губитак или обим права, донеће решење којим ће укинути право на регресирање трошкова превоза од наредног месеца за текућу школску годину.

***8.Право на смештај ученика***

Члан 33.

Право на смештај ученика који похађају средњу школу остварује се обезбеђивањем бесплатног смештаја и исхране у интернату специјалне школе по фактурама школе са интернатским смештајем

Право на регресирање трошкова превоза имају деца и родитељ, односно старатељ, ако су смештена у образовну установу са домом ради довођења и повратка детета за викенд кући, двапут месечно.

Трошкови превоза из става 1. овог члана се признају у висини трошкова аутобуског превоза и исплаћују се у готовини.

* Исправе које подноси странка или прибавља орган који води поступак су:
* фотокопија личне карте као доказ о пребивалишту за корисника односно за једног родитеља, ако је корисник малолетан,
* потврда о пребивалишту за корисника који нема личну карту,
* решење, односно мишљење надлежног органа или тела, којим је утврђена сметња у развоју детета,
* потврда да је дете са сметњама у развоју смештено у образовну установу са домом,
* потврда да је редован ученик средње школе која се финансира из буџета,

***9. Регресирање трошкова превоза ученика средње школе***

  Члан 34.

Корисник права на регресирање је ученик који има пребивалиште на територији општине Медвеђа, ако редовно похађа средњу школу на територији општине Медвеђа и за редовно похађање школе свакодневно користи линијски превоз, а породица се налази у изузетно тешкој ситуацији коју не могу самостално да превазиђу.

Члан 35.

Регресирање трошкова превоза подразумева регресирање трошкова месечне аутобуске карте.

Члан 36.

Регресирање ће се вршити од 01. септембра до краја наставне године, а у складу са опредељеним буџетским средствима.

Члан 37.

Регресирање превоза ученика врши се на основу јавног огласа који расписује Општинско веће општине Медвеђа на предлог Одељења за општу управу, а у складу са одлуком о Буџету. Оглас се објављује на званичној интернет страници општине Медвеђа, на огласној табли општине Медвеђа, огласној табли средње школе у Медвеђи и у локалним средствима јавног информисања. Пријава на оглас подноси се Центру за социјални рад.

Члан 38.

Право на регресирање трошкова превоза у висини 100 % трошкова превоза, има ученик који испуњава један од следећих услова:

* да је члан породице која је без прихода и један од родитеља је инвалид или неспособан за рад
* да је члан породице која је носилац права на новчану социјалну помоћ и да је један од родитеља инвалид или неспособан за рад.

Члан 39.

Право на регресирање трошкова превоза у висини 50 % трошкова превоза, има ученик који испуњава најмање један од ових услова:

* да је члан породице која је носилац права на новчану социјалну помоћ
* да нема једног или оба родитеља и да приходи домаћинства не прелазе просечну зараду Републике Србије за месец подношења захтева.

Члан 40.

Право на регресирање трошкова превоза у висини 100 % трошкова превоза има ученик који први пут уписује I разред Техничке школе у Медвеђи, почев од школске 2016/17 годину па надаље.

Члан 41.

Поступак води Центар за социјални рад у складу са Законом о општем управном поступку.

Исправе које подноси странка или прибавља орган који води поступак су:

1. потврда школе о редовном похађању наставе

2. фотокопија извода из МК рођених за ученика

3. фотокопија личне карте родитеља или старатеља

4. изјава о заједничком домаћинству

5. фотокопија текућег рачуна (уколико поседује)

6. фотокопија месечне карте,

 - за остваривање права по основу из чл. 38. став 1. ове одлуке и решење о инвалидитету, односно неспособности за рад или доказ о степену телесног оштећења и доказ да нема примања.

- за остваривање права по основу из чл.38. став 2. решење о инвалидитету, односно неспособности за рад или доказ о степену телесног оштећења и фотокопија решења Центра за социјални рад о оствареном праву на новчану социјалну помоћ ,

* за остваривање права по основу из чл.39. , приходи за последња три месеца од датума подношења захтева.
* за остваривање права по основу из чл 40. потврда школе о упису у први разред Техничке школе у Медвеђи.

Члан 42.

Корисник је дужан сваког месеца да Центру за социјални рад доставља копију месечне карте ради обрачуна.

Члан 43.

Корисник је дужан да пријави сваку промену која је од утицаја на признато право у року од 15 дана од дана настанка промене.

Када надлежна служба утврди да је на основу неистинитих или натачних података корисник остварио право, односно непријављивањем промена које утичу на губитак или обим права, донеће решење којим ће укинути право на регресирање трошкова превоза од наредног месеца за текућу школску годину.

***10.Регресирање трошкова превоза професорима музичке школе ''Станислав Бинички'' из Лесковца***

Члан 44.

Корисник права на регресирање трошкова је професор музичке школе ''Станислав Бинички'' из Лесковца који изводи наставу у издвојеном одељењу у Медвеђи, пружајући ученицима сва неопходна знања из музичке културе.

Члан 45.

Регресирање трошкова превоза врши се на основу достављеног списка који доставља рачуноводствена служба музичке школа ''Станислав Бинички'' са именима и презименима и износом направљених трошкова за протекли месец.

Члан 46.

Након достављеног списка врши се пренос средстава музичкој школи у Лесковцу.

**11.*Регресирање трошкова превоза учитељу специјалне школе ''11.октобар'' из Лесковца.***

Члан 47.

Корисник права на регресирање трошкова је учитељ специјалне школе ''11. октобар'' из Лесковца који изводи наставу у издвојеном одељењу у Медвеђи,ради остваривања образовних и васпитних потребе деце са сметњама у развоју.

Члан 48.

Регресирање трошкова превоза врши се на основу достављених аутобуских карата које доставља учитељ по истеку месеца за претходни месец.

Члан 49.

Након достављене спецификације аутобуских карата врши се пренос средстава специјалној школи ''11.октобар'' у Лесковцу.

***12.Новчана помоћ за новорођено дете***

Члан 50.

Право на новчану помоћ за прворођено, другорођено, трећерођено, четврторођено и свако наредно рођено дете остварује мајка под условом:

1. да има пребивалиште на територији општине Медвеђа,

 2. да је дете рођено на територији општине Медвеђа или Лесковац.

Члан 51.

Право из овог члана се реализује исплатом новчаних средстава у износу од 20.000,00 динара.

Члан 52.

 За остваривање овог права захтев подноси родитељ детета уз који прилаже следећу документацију:

 1.Извод рођених за дете,

 2.Фотокопију личних карата за себе и супруга,

 3.Доказ о боравишту на подручју општине – за расељена лица

 4.Фотокопија текућег рачуна

Члан 53.

Захтев за остваривање овог права подноси се Центру за социјални рад Медвеђа који ће извршити исплату корисницима, а средства се обезбеђују буџетом општине Медвеђа.

***13.Право на новогодишњу честитку за прворођено дете у Новој години***

Члан 54.

Право на новогодишњу честитку за прворођено дете у календарској години остварује родитељ под условом:

1. да има пребивалиште на територији општине Медвеђа
2. да је дете рођено на територији општине Медвеђа или Лесковац.

Право из става 1. остварује и родитељ којем се роде близанци, тројке и четворке.

Податке из става 1. овог члана прибавља општинска управа,а на основу извештаја надлежне здравствене установе о прворођеном детету и доставља их Центру за Социјални рад ради одлучивања.

Члан 55.

Право из члана 16. ове одлуке реализује се исплатом новчаних средстава или давањем поклона у вредности од 20.000,00 динара.

***14.Бесплатан боравак у предшколској установи***

Члан 56.

Право на бесплатан боравак у предшколској установи ''Младост'' Медвеђа имају деца са сталним местом пребивалишта, односно боравишта:

* из породица корисника новчане социјалне помоћи
* самохраних родитеља који су у стању социјалне потребе (уз прилагање доказа о смрти другог родитеља или родитеља о неиспуњавању обавезе издржавања из било ког разлога, по судским пресудама или другим доказима на основу којих је неспорно да се издржавање не даје)а дете је ометено у развоју.

За реализацију права из овог члана задужује се надлежна службе Општинске управе Медвеђа.

***15. Превоз осигураника социјалног осигурања ради изласка на лекарску комисију***

Члан 57.

Право на превоз осигураника социјалног осигурања на лекарску комисију ради давања оцене и мишљења степена оштећења имају лица која не могу обезбедити санитетска кола, а која су без прихода; корисници права на новчану социјалну помоћ и лица који немају сроднике који су по закону обавезни на издржавање.

Члан 58.

Услугу превоза врши служба Дома Здравља у Медвеђи.

Члан 59.

Странка подноси захтев Центру за социјални рад уз пратећу медицинску документацију.

Члан 60.

 Дому здравља се на основу фактуре преносе средства обезбеђена у буџету јединице локалне самоуправе.

***16.Превоз пензионера***

Члан 61.

 Право на бесплатан превоз на територији општине Медвеђа имају чланови удружења пензионера Медвеђа који поседују чланску карту удружења , уколико Општина обезбеди средства за ове намене у текућој години.

Право на бесплатан превоз корисници из става 1. овог члана имају једном у недељи, то јест сваког четвртка на релацијама овлашћеног аутопревозника.

Члан 62.

Приликом коришћења ове услуге, корисник услуге даје на увид чланску карту аутопревознику ради коришћења услуге.

Члан 63.

Ближе односе општине и аутопревозника уређује општинско веће општине Медвеђа.

**III УСЛУГЕ У ОБЛАСТИ СОЦИЈАЛНЕ ЗАШТИТЕ**

***1.Помоћ у кући***

Члан 64.

Услуга Помоћи у кући обухвата помоћ: у обезбеђивању исхране (допремање хране у стан корисника или припремање хране у стану), у одржавању личне хигијене и хигијене стана, набавке намирница, плаћање рачуна, помоћ при кретању и обављање других послова у зависности од потреба корисника.

Услугe Помоћи у кући могу да остваре стара, инвалидна и хронично оболела лица, која живе сама у домаћинству или с другим лицем неспособним за пружање помоћи, у трајању до 60 сати месечно.

Члан 65.

Захтев за помоћ у кући подноси се Центру за социјални рад .

Исправе које подноси странка или прибавља орган који води поступак су:

- извод из матичне књиге рођених, венчаних и умрлих,

- доказ о редовним месечним примањима, оствареним у три месеца која претходне месецу у коме је поднет захтев,

- уверење о имовном стању за себе и сроднике обавезне на издржавање (Републички геодетски завод и Пореска управа), из места рођења и места пребивалишта,

- уверење из Националне службе за запошљавање, за незапослена лица, чланове домаћинства

- потребна здравствена документација,

- оверене фотокопије здравствених књижица.

Центар за социјални рад по захтеву одлучује решењем.

Члан 66.

Право на бесплатну услугу Помоћи у кући имају лица чији су укупни месечни приходи у месецу који претходи месецу подношења захтева испод и у висини износа новчане социјалне помоћи, и која немају сроднике обавезне на издржавању по прописима породично правне заштите и Закона о социјалној заштити.

Сродник који има законску обавезу издржавања корисника услуге Помоћ у кући, учествује у плаћању услуге до износа утврђеног судском одлуком о издржавању корисника, односно до износа утврђеног судским поравнањем закљученим у складу са законом који уређује породичне односе, а највише до пуног износа цене услуге. Сродник који има законску обавезу издржавања корисника може се сагласити са плаћањем пуног износа цене услуге.

Члан 67.

За пружање услуга из члана 66. став 1. ове одлуке обезбеђује се ангажовање геронтодомаћица и возача.

Члан 68.

Међусобна права и обавезе између пружаоца услуге, органа локалне самоуправе, центра и корисника регулисаће се посебном одлуком.

***2. Дневни боравак за стара лица***

Члан 69.

Дневни боравак за старе особе организује се и спроводи у дневном боравку капацитета 30 места.

Дневни боравак за ове особе организоваће пружалац услуга са којим општина Медвеђа закључује уговор. Општим актом уређује се ко и на који начин има право коришћења услуга дневног боравка, начин финансирања рада дневног боравка као и учешће корисника услуга у трошковима дневног боравка.

 Корисницима дневног боравка за стара лица пружају се услуге одговарајуће здравствене заштите, радне и окупационе терапије, културно забавне и рекреативне активности и друге услуге зависно од потреба корисника.

Корисници дневног боравка задовољавају свакодневне животне потребе, а нарочито дружење, социјалну интеграцију и рехабилитацију, развијање солидарности, самопомоћи, културно забавне, рекреативне, духовне и друге потребе.

Члан 70.

Право на бесплатне услуге дневног боравка има лице које је остварило право на новчану социјалну помоћ. Центар за социјални рад на основу утврђених критеријума цени могућност, потребе и целисходност овог обима заштите у сваком конкретном случају.

***3.Социјално становање у заштићеним условима***

Члан 71.

Социјално становање у заштићеним условима је вид отвореног облика социјалне заштите, који се организује на подручју општине Медвеђа, а за чију реализацију ће бити изграђени стамбени објекти за смештај социјално угрожених, интерно расељених лица и социјално угроженог становништва општине Медвеђа.

Стамбеном објекту из става 1. овог члана не може бити промењена намена, све док постоји потреба за збрињавање лица из става 1. овог члана, а уколико ова потреба престане, општина Медвеђа може променити намену, под условом да се стамбени објекат искључиво користи за потребе социјално угроженог становништва.

 Члан 72.

Власник стамбеног објекта је Република Србија, а општина Медвеђа је носилац права коришћења са свим правима и обавезама које из тога проистичу.

Стамбеним објектом ће управљати Центар за социјални рад у Медвеђи (у даљем тексту Центар) и одговоран је за његово наменско коришћење и унапређење услова и положаја корисника у стамбеном објекту.

 Члан 73.

Трошкови инвестиционог одржавања, текући трошкови боравка корисника у стамбеном објекту, финансирају се из буџета општине, према годишњем плану који се доноси истовремено са буџетом општине.

Члан 74.

Право на смештај у стамбеном објекту може остварити социјално угрожено интерно расељено лице, односно породице смештене у колективни центар на територији општине Медвеђа, социјално угрожено интерно расељено лице, односно породице из неадекватног приватног смештаја и социјално угрожено лице, односно породице из локалне заједнице под условом:

- да је држављанин Републике Србије,

- да има пребивалиште односно боравиште на територији општине Медвеђа, најмање 2 године пре дана објављивања конкурса,( за итерно расељена лица из неадекватног приватног смештаја),

- да није као корисник повратничког програма обновило оштећену непокретност на адреси претходног пребивалишта,

- да је поднело писмени захтев за учешће на огласу,

- да је остварило право првенства на листи реда првенства,

- да не може да користи своју непокретност на адреси претходног пребивалишта на територији Косова и Метохије,

- да од момента када је евидентирано као интерно расељено лице, није отуђило, поклонило или заменило непокретност на адреси претходног пребивалишта на територији Републике Србије или у другој држави,

- да нема у својини непокретност ван територије претходног пребивалишта или другој држави, којом може решити своје стамбене потребе,

- да је интерно расељено лице, односно породице из неадекватног приватног смештаја и социјално угрожено лице, односно породице из локалне заједнице, остварило право на материјално обезбеђење породице

- друга лица по стручној процени Центра за социјални рад.

Приоритет у смештају лица, односно породица из става 1. овог члана имају:

- самохрани родитељи са децом,

- остале категорије посебно социјално угрожених породица које због здравствених проблема, инвалидности или хроничне болести члана породице, не могу обазбедити услове за егзистенцију,

- стара лица (самци и парови) којима није потребна помоћ и нега другог лица,

- млађа пунолетна лица без оба родитеља, која су на редовном школовању

Члан 75.

Први избор корисника социјалног становања у заштићеним условима извршен је у складу са критеријумима из Уговора о реализацији одређеног пројекта социјалног становања у заштићеним условима, а о праву на коришћење смештаја у стамбеном објекту одлучује Центар за социјални рад решењем.

Члан 76.

Корисници ће закључити уговор о међусобним правима и обавезама са Центром, којим ће бити регулисана међусобна права и обавезе уговорених страна. Услове под којима ће корисници социјалног становања користити стамбене јединице, као и критеријуме под којима ће се вршити наредни избор корисника, утврдиће општина својом одлуком.

Члан 77.

 О објекту социјалног становања у заштићеним условима се стара домаћин социјалног становања који се бира из реда корисника социјалног становања по критеријумима за избор хранитељске породице.

 Домаћин се стара о поштовању кућног реда, о одржавању заједничких просторија, очувању имовине у објекту и пружа помоћ и подршку корисницима у вези са правима и обавезама везаним за становање.

Члан 78.

Корисници својим средствима плаћају, утрошену струју, воду, грејање и комуналне услуге, у стамбеним јединицама у којима су смештени.

Члан 79.

Центар врши ревизију статуса корисника социјалног становања једном годишње, а по потреби и чешће.

Члан 80.

Кориснику и домаћину социјалног становања престаје право на коришћење стамбене јединице у случају:

- кад испуни услове за неки други облик социјалне заштите,

- ако дође до промене у његовом породичном, радноправном и имовинско-правном статусу, која су од утицаја на његово право на коришћење објеката социјалног становања,

- ако ненаменски користи простор и опрему,

- ако својим понашањем ремети утврђени кућни ред и тиме омета друге кориснике у несметаном коришћењу смештаја,

- смрћу корисника.

О престанку права коришћења стамбене јединице одлучује Центар преиспистивањем права коришћења чланова породичног домаћинства у коме је наступила промена.

***4.Прихватилиште за жртве породичног насиља - сигурна кућа***

Члан 81.

 Коришћење услуге привременог смештаја у прихватилиште имају деца и ненасилни родитељ, жртве породичног злостављања и занемаривања, над којима се насиље врши.

 Коришћење услуге из става 1. овог члана признаје се у ситуацијама акутног стања насиља у породици ( наношење или покушај наношења телесне повреде, изазивање страха претњом, присиљавање или навођење на сексуални однос, ограничавање слободе кретања или комуницирања са трећим лицима, вређање као и свако друго дрско, безобзирно и злонамерно понашање).

Члан 82.

 Прихватилиште за жртве породичног насиља обезбеђује смештај и исхрану, приступ здравственој заштити, правну помоћ, саветовање и консултације, психо-социјалну подршку.

Члан 83.

 Услуга смештаја у прихватилиште за жртве породичног насиља обезбеђује се у прихватилишту - сигурној кући у Лесковцу које функционише при Центру за социјални рад Лесковац.

 Услуга смештаја у прихватилиште за жртве породичног насиља обезбеђује се у трајању од најдуже месец дана уз могућност продужења по процени стручног тима Центра за социјални рад.

Члан 84.

 Центар за социјални рад одлучује о праву на смештај у прихватилиште на основу изјаве корисника ( ненасилни родитељ и дете старије од 10 година ) о сагласности за смештај.

 Приликом пријема у прихватилиште - сигурну кућу Центар за социјални рад отвара досије корисника ради прикупљања и чувања све релевантне документације и вођења евиденције.

Члан 85.

 Средства за трошкове смештаја жртава породичног насиља у прихватилишту обезбеђују се у буџету општине Медвеђа.

 Изузетно, услуга смештаја у прихватилиште може се признати и жртвама породичног насиља које имају пребивалиште, односно боравиште ван територије општине Медвеђа , по упуту надлежног центра за социјални рад са одговарајућом документацијом, ако просторни капацитети нису попуњени.

 Међусобна права и обавезе Центара уређују се посебним уговором, а целокупне трошкове смештаја сноси општина на чијој територији корисник има пребивалиште односно боравиште.

*5. Привремени смештај у прихватилиште*

Члан 86.

Услуга привременог смештаја у прихватилиште за децу и младе признаје се деци и младима без родитељског старања и деци и младима чији је развој ометен породичним приликама, као привремено збрињавање до утврђивања одговарајућег облика заштите у трајању до 30 дана уз могућност продужења права још до 30. дана, када постоје нарочито оправдани разлози (сложенији опсервационо - дијагностички поступак, објективна немогућност прибављања неопходне документације и сл.).

У прихватилишту се обезбеђују смештај и исхрана корисника, опсервационо - дијагностички поступак са предлогом упутном органу о даљем облику социјалне заштите корисника, здравствена заштита корисника, образовно - васпитне, културне и друге потребе корисника.

Право на привремени смештај за децу и младе признаје се деци и омладини која се нађу у скитњи, просјачењу или другим случајевима у којима је хитно потребан прихват - краткотрајни смештај, до утврђивања одговарајућег облика заштите, са циљем да се корисник што брже врати родитељима, хранитељској породици или у установу социјалне заштите.

У прихватилишту се обезбеђује смештај и исхрана корисника, примена здравствено - хигијенских мера, утврђивање идентитета и пребивалишта корисника, сачињавање налаза о њиховом стању и понашању.

Право на привремени смештај у прихватилиште под условима из ове одлуке обезбеђују се и старим лицима која се нађу у скитњи, просјачењу или другим случајевима у којима је хитно потребан прихват и краткотрајни смештај, до утврђивања одговарајућег облика заштите.

До обезбеђења просторних услова за остваривање овог права, користиће се услуге других прихватилишта.

Средства за трошкове смештаја у прихватилишту обезбеђују се у буџету општине Медвеђа.

**IV УТВРЂИВАЊЕ СОЦИЈАЛНОГ СТАТУСА ГРАЂАНА**

Члан 87.

 За утврђивање социјалног статуса грађана може се користити социјална карта.

 Социјална карта је документован начин мерења социјално-економског стања породице којим се евидентирају сви подаци о приходима и укупном социјалном статусу појединца или породице.

 Подаци из социјалне карте могу бити основ за коришћење права у социјалној заштити из надлежности општине Медвеђа, под условима из ове Одлуке.

Члан 88.

 Социјална карта може да се сачини на лични захтев сваког појединца који има пребивалиште односно боравиште на територији општине Медвеђа.

 Захтеви са доказима неопходним за сачињавање социјалне карте подносе се Центру за социјални рад.

Исправе које подноси странка или прибавља орган који води поступак су:

- фотокопије личних карата одраслих чланова заједничког домаћинства, а за децу пријаве пребивалишта;

- за расељена лица: легитимација интерно расељеног лица, фотокопија личне карте и уверење о боравишту;

- потврду о приходима за три месеца која претходе месецу подношења захтева за сваког члана заједничког домаћинства који остварује приходе;

- уверење из Националне службе за запошљавање за незапослене чланове заједничког домаћинства;

- уверење Службе за катастар непокретности о катастарским приходима у претходној години за све пунолетне чланове заједничког домаћинства, из места становања и места рођења;

- уверење о имовном стању из Пореске управе за све пунолетне чланове заједничког домаћинства из места становања и места рођења;

- доказе о чињеницама у вези непокретности, као и стамбеног простора ( извод из земљишних књига-власнички лист, уговор о куповини непокретности, решење о порезу, уверење Републичког геодетског завода , уговор о коришћењу и откупу стана ).

Члан 89.

 Центар за социјални рад утврђује социјални статус породице и формира базу података социјалних карата.

 Измену података садржаних у социјалној карти грађанин је обавезан да пријави у року од 15 дана од дана настале измене.

 Документација која се прилаже при сачињавању социјалне карте обнавља се на шест месеци од дана подношења захтева.

Уколико у року из става 3. овог члана документација не буде обновљена социјална карта се брише из базе података.

**V ПОСТУПАК ЗА ОСТВАРИВАЊЕ ПРАВА И УСЛУГА У ОБЛАСТИ СОЦИЈАЛНЕ ЗАШТИТЕ**

Члан 90.

 Поступак за остваривање права и услуга из ове Одлуке покреће се на захтев странке, односно њеног законског заступника или старатеља и по службеној дужности.

 Пружање услуга врше пружаоци услуга социјалне заштите у складу са законом.

 Центар за социјални рад покреће поступак по службеној дужности на своју иницијативу или поводом иницијативе грађана или овлашћених органа и других правних и физичких лица када је то у интересу лица или друштвене заједнице или када постоји интерес трећих лица.

 Када се као корисник права и услуга појављује породица за носиоца права одређује се један пунолетан, пословно способан члан породице.

Члан 91.

 О захтевима за остваривање права и услуга из ове Одлуке одлучује у првом степену Центар за социјални рад Медвеђа.

 Поступак за остваривање и заштиту права и услуга из ове Одлуке води се по одредбама Закона о социјалној заштити и Закона у општем управном поступку.

 Ради потпунијег сагледавања социјалних потреба корисника Центар за социјални рад када решава у првом степену може тражити мишљење месне канцеларије, удружења грађана и других лица и установа.

Члан 92.

 О захтевима за остваривање права и услуга из ове одлуке Центар за социјални рад одлучује решењем.

Члан 93.

 Против решења којим се одлучује о праву и услугама странке из ове одлуке може се изјавити жалба Општинском већу општине Медвеђа.

 Жалба се предаје првостепеном органу.

 Одлуку о жалби Општинско веће општине Медвеђа доноси у року од 30 дана.

Члан 94.

 Исплату новчаних износа остварених по основу права утврђених овом Одлуком врши Центар за социјални рад.

Члан 95.

 Центар за социјални рад је дужан да води посебну евиденцију о признатим правима и услугама, а на захтев Општинског већа општине Медвеђа дужан је да достави извештај о признатим правима и услугама и утрошеним средствима.

 Одељење Општинске управе за привреду и финансије једном годишње врши ревизију донетих решења о остваривању права и услуга из ове Одлуке о чему на тражење председника општине или Општинског већа општине Медвеђа сачињава ревизорски извештај.

 Извештај из става 2. овог члана Одељење за привреду и финансије је дужно доставити и начелнику Општинске управе и Управном одбору Центра за социјални рад.

**VI ПРЕЛАЗНЕ И ЗАВРШНЕ ОДРЕДБЕ**

Члан 96.

 За остваривање права и услуга из ове Одлуке, која се односе на све наведене видове институционалног и ванинституционалног збрињавања, а за чије остваривање у општини Медвеђа не постоје услови, до стварања услова за њихову реализацију, корисници тих права упућиваће се у друге општине где такве институције постоје, на терет средстава намењених за финансирање социјалне заштите у општини Медвеђа.

Члан 97.

 Средства за остваривање права по овој Одлуци обезбеђују се у буџету општине Медвеђа и наменски се преносе на жиро рачун Центра за социјални рад Медвеђа према врстама права и облика социјалне заштите.

 Средства за услуге предвиђене овом одлуком обезбеђују се у буџету општине Медвеђа и наменски се преносе на жиро рачун пружаоца услуге.

 У буџету општине Медвеђа опредељују се и потребна средства за финансирање радника на обављању послова социјалног рада из надлежности локалне самоуправе.

Члан 98.

 Даном ступања на снагу ове Одлуке престаје да важи Одлука о проширеним правима грађана у области социјалне заштите на територији општине Медвеђа број 06-362/09- од 17.11.2009.год. ("Службени гласник града Лесковца" број /2009), Одлука о регресирању трошкова превоза број:06-370/2015-III од 24.07.2015.год ("Службени гласник града Лесковца" број 15 /2015), Одлука о измени и допуни одлуке о регресирању трошкова превоза бр.06-63/2016-I/3 од 08.02.2016.год.("Службени гласник града Лесковца" број /2016)и Одлука о условима и начину исплате једнокране подршке породици за новорођено дете број 06-497/2013- од 16.07.2013.године

Члан 99.

 Ова Одлука ступа на снагу осмог дана од дана објављивања у "Службеном гласнику града Лесковца".

СКУПШТИНА ОПШТИНЕ МЕДВЕЂА

Број: 06-562/2016-I/16 од 13. септембра 2016. године

СЕКРЕТАР,

Драган Андрејевић, дипл. правник

ПРЕДСЕДНИК,

Милисав Милетић, дипл.ек.